Pasiūlymas Tarybos reglamentas iš dalies keičiantis Reglamentą (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms /* KOM/2005/0417 galutinis */





[pic] | EUROPOS BENDRIJŲ KOMISIJA | Briuselis, 12.9.2005 KOM(2005) 417 galutinis Pasiūlymas TARYBOS REGLAMENTAS iš dalies keičiantis Reglamentą (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms (pateikta Komisijos) AIŠKINAMASIS MEMORANDUMAS I. Aplinkybės 1. Reglamentu (EB) Nr. 2007/2000[1] Europos Bendrijos suteikė galimybę išimtinai neribotais kiekiais į ES rinką įvežti be muito beveik visas prekes, kurių kilmės šalys ir teritorijos gauna naudos dalyvaudamos Stabilizacijos ir asociacijos procese. 2. Pagrindinis šių priemonių tikslas yra atgaivinti Vakarų Balkanų šalių ekonomiką, suteikiant joms privilegiją patekti į ES rinką. Savo ruožtu ekonomikos plėtra yra skatinamas politinis stabilumas visame regione. 3. Pagal ES stabilizacijos ir asociacijos procesą, šie išimtiniai lengvatiniai prekybos tarifai suteikiami iškeliant tam tikras sąlygas, o tiksliau, pareikalaujant, kad naudos gaunančiose šalyse ir teritorijose būtų laikomasi pagrindinių demokratijos ir žmogaus teisių principų, minėtos šalys būtų pasirengusios plėtoti ekonominius santykius tarp jų pačių ir, plėtojant prekybą, vykdyti ekonomines reformas bei skatinti regioninę integraciją. Teisė į išimtinius lengvatinius prekybos tarifus suteikiama, jeigu naudos gavėjai prisidės prie efektyvaus administracinio bendradarbiavimo su Bendrija, siekiant užkirsti kelią bet kokiai sukčiavimo rizikai. Galų gale šie išimtiniai lengvatiniai prekybos tarifai gali būti taikomi toliau tik tuo atveju, jeigu naudos gavėjai netaikys muitų ir kitų lygiavertį poveikį ES kilmės importo prekėms turinčių priemonių. 4. Šie lengvatiniai prekybos tarifai buvo suteikti iki 2005 m. gruodžio 31 d., numatant galimybę persvarstyti nustatytas sąlygas bei aptarti patirtį, įgytą suteikiant šią lengvatą. II. Pasiūlymo pagrindas 5. Šiuo pasiūlymu siekiama pratęsti dabartinės lengvatinių prekybos tarifų sistemos taikymą papildomam 5 metų laikotarpiui, t. y. iki 2010 m. gruodžio 31 d. Pagrindinės šio pasiūlymo priežastys pateikiamos toliau. 6. Taikant lengvatinius prekybos tarifus, prekių eksportas iš Vakarų Balkanų šalių į ES padidėjo, taigi iki šiol siekiamas tikslas buvo įgyvendinamas. Iš tiesų, nuo 2000 m. iki 2004 m. importas iš šių šalių į ES padidėjo maždaug 8 % per metus. 7. 2000 m. kovo 23–24 d. Lisabonoje vykusiame Europos Tarybos Vadovų susitikime buvo padaryta išvada, kad, prieš sudarant stabilizacijos ir asociacijos susitarimus su Vakarų Balkanų šalimis, turėtų būti asimetriškai liberalizuota prekyba. Nuo tada stabilizacijos ir asociacijos susitarimai buvo sudaryti su Buvusiąja Jugoslavijos Respublika Makedonija ir Kroatija, bet ne su kitomis Vakarų Balkanų šalimis. Dėl to, remiantis pirmiau minėtomis Europos Vadovų Tarybos išvadomis, reikėtų tęsti dabartinės autonominių lengvatinių prekybos tarifų sistemos taikymą. 8. Nepaisant tam tikros objektyvios pažangos, pereinamasis ekonomikos laikotarpis ir reformos Vakarų Balkanų šalyse dar tikrai nėra baigti. Nustojus taikyti dabartinius lengvatinius prekybos tarifus, naudos gavėjai prarastų objektyvią ekonominę naudą prekyboje su ES. Atsižvelgiant į tai, kad ES yra pagrindinė Vakarų Balkanų šalių eksporto paskirties zona, tai gali turėti labai rimtų neigiamų pasekmių bendrai šių šalių ekonominei veiklai, neigiamai paveikiant vidaus reformų ir pereinamojo laikotarpio procesus. 9. Pratęsus šių lengvatinių prekybos tarifų taikymą, ES vidaus rinkai žymaus neigiamo poveikio nebūtų daroma. Iš tikrųjų visos Vakarų Balkanų šalys ir toliau sudaro tiktai mažą dalį (0,7 %) visų ES importo prekių. III. Pasiūlymo nuostatų aiškinimas 10. Šiame pasiūlyme dabartinių lengvatinių prekybos tarifų taikymo trukmė pratęsiama iki 2010 m. gruodžio 31 d. Juo taip pat pakeičiamas Tarybos reglamento (EB) Nr. 2007/2000 tekstas, siekiant atspindėti naują padėtį dėl tekstilės iš Juodkalnijos ir Kosovo importo sąlygų[2], kadangi 2005 m. kovo 31 d. tarp EB ir Serbijos Respublikos buvo pasirašytas dvišalis susitarimas dėl prekybos tekstilės gaminiais. Be to, šiame pasiūlyme Jugoslavijos Federacinės Respublikos pavadinimas pakeičiamas į Serbiją ir Juodkalniją bei atsižvelgiama į tai, kad Juodkalnijos Respublika, Serbijos Respublika ir Kosovas sudaro atskiras muitų teritorijas. IV. Poveikis biudžetui 11. Dėl šio reglamento EB biudžetas išlaidų nepatiria. Be to, lyginant su esama padėtimi, taikant reglamentą, iš muitų gaunamos pajamos nesumažėtų. Vis dėlto, taikant šį reglamentą, iš muitų gaunamos pajamos sumažėtų, lyginant su nepreferencinių muitų režimu, taikomu šalims ir teritorijoms, su kuriomis Stabilizacijos ir asociacijos susitarimas nėra sudarytas. Iš muitų gaunamų pajamų nuostolis siektų maždaug 105 mln. EUR per metus. Pasiūlymas TARYBOS REGLAMENTAS iš dalies keičiantis Reglamentą (EB) Nr. 2007/2000 dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms EUROPOS SĄJUNGOS TARYBA, atsižvelgdama į Europos bendrijos steigimo sutartį, ypač į jos 133 straipsnį, atsižvelgdama į Komisijos pasiūlymą[3], kadangi: (1) Tarybos reglamento (EB) Nr. 2007/2000[4] dėl išimtinių prekybos priemonių įvedimo šalims ir teritorijoms, dalyvaujančioms Europos Sąjungos stabilizacijos ir asociacijos procese ar su juo susijusioms, galiojimas baigiasi 2005 m. gruodžio 31 d. (2) Kadangi stabilizacijos ir asociacijos susitarimai dar nėra sudaryti su visomis Vakarų Balkanų šalimis, reikia pratęsti Tarybos reglamento (EB) Nr. 2007/2000 galiojimą. (3) Išlaikant atvirą rinką, tikimasi prisidėti prie politinės ir ekonominės proceso stabilizacijos regione, nesukeliant neigiamo poveikio Bendrijai. Atitinkamai šie lengvatiniai tarifai turėtų būti taikomi ir toliau – nuo 2006 m. sausio 1 d. iki 2010 m. gruodžio 31 d. (4) 2003 m. vasario 4 d. Federacinėje Jugoslavijos Respublikoje buvo priimta Konstitucinė chartija, kuria šalies pavadinimas buvo pakeistas į Serbiją ir Juodkalniją. (5) Be to, Tarybos reglamente (EB) Nr. 2007/2000 numatytos prekybos priemonės turėtų būti taikomos atsižvelgiant į tai, kad Juodkalnijos Respublika, Serbijos Respublika ir Kosovas, kaip apibrėžta Jungtinių Tautų Saugumo Tarybos rezoliucijoje Nr. 1244 (1999)[5], sudaro atskiras muitų teritorijas. (6) Bendrija sudarė susitarimą su Serbijos Respublika dėl prekybos tekstilės gaminiais[6]. PRIĖMĖ ŠĮ REGLAMENTĄ: 1 straipsnis Reglamentas (EB) Nr. 2007/2000 iš dalies keičiamas taip: 1. 1 straipsnio 1 ir 3 dalyse žodžiai „ir Serbija ir Juodkalnija, įskaitant Kosovą“ pakeičiami žodžiais „ir Juodkalnijos, Serbijos arba Kosovo muitų teritorijose“. 2. 3 straipsnio 1 ir 2 dalyse žodžiai „Federacinė Jugoslavijos Respublika“ pakeičiami žodžiais „Juodkalnijos arba Kosovo muitų teritorijos“. 3. 4 straipsnis iš dalies keičiamas taip: a) 2 dalies d punkte žodžiai „Federacinė Jugoslavijos Respublika, įskaitant Kosovą“ pakeičiami žodžiais „Juodkalnijos, Serbijos arba Kosovo muitų teritorijose“. b) 4 dalies pirmajame sakinyje ir šios dalies c punkte žodžiai „ir Serbija ir Juodkalnija, įskaitant Kosovą“ pakeičiami žodžiais „ir Juodkalnijos, Serbijos arba Kosovo muitų teritorijose“. 4. 17 straipsnyje data „2005 m. gruodžio 31 d.“ pakeičiama data „2010 m. gruodžio31 d.“ 5. I priedo skiltyje „Naudos gavėjai“ žodžiai „Federacinė Jugoslavijos Respublika, įskaitant Kosovą“ visur pakeičiami žodžiais „Juodkalnijos, Serbijos arba Kosovo muitų teritorijos“. 2 straipsnis Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje . Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] OL L 240, 2000 9 23, p. 1. Reglamentas su paskutiniais pakeitimais, padarytais Tarybos reglamentu (EB) Nr. 374/2005 (OL L 59, 2005 3 5, p. 1). [2] Kaip apibrėžta Jungtinių Tautų Saugumo Tarybos rezoliucijoje Nr. 1244 (1999) [3] OL C […], […], p.[…]. [4] OL L 240, 2000 9 23, p. 1. Reglamentas su paskutiniais pakeitimais, padarytais Tarybos reglamentu (EB) Nr. 374/2005 (OL L 59, 2005 3 5, p. 1). [5] http://www.un.org/Docs/scres/1999/sc99.htm [6] OL L 90, 2005 4 8, p. 36.